Nii nagu võis arvata, üritab Venemaa jõuliselt välja mängida oma kaarte seoses Kosovo iseseisvusdeklaratsiooniga, esitades end maailma rahu kaitsjana ning andes mõista, et kes Venemaaga häid suhteid soovib hoida, see ärgu Kosovot tunnistagu. Viimane soovitus võib Venemaale vahest sootuks vastupidise tulemuse anda - kes siis Euroopast ikka  vähemalt avalikult tänase Venemaa sõiduvees soovib olla. Omaette küsimus on loomulikult, kas Venemaa tekkinud olukorda oma naabruskonnas üritab kasutada. Ehk kui Lääs tunnistab Kosovo iseseisvust, kas Venemaa ei kasuta seda ära näiteks Lõuna-Osseetia ja Abhaasia iseseisvuse tunnustamiseks. Selline samm võiks Kaukaasias loomulikult viia otsese relvakonfliktini, sest Gruusial on sõjaline võimekus mõlema piirkonna kontrolli alla saamiseks olemas. See omakorda võib aga viia avaliku konfliktini Venemaaga.